joelniklaus/EU_Wikipedias huggingface dataset:
Ivan Albertovitš Korff

Ivan Albertovitš Korff eli Johann Albrecht Korff (1697–1766) oli venäläinen valtiomies. Hänen sukunsa oli siirtynyt Westfalenista Kuurinmaalle. Hän oli maansa lähettiläs vuodesta 1740 Kööpenhaminassa ja vuodesta 1745 Tukholmassa. Viimeksi mainitussa Korff puuttui Ruotsin sisäisiin asioihin ja loukkasi perintöruhtinas Adolf Fredrikiä. Vuonna 1748 hänet siirrettiin Kööpenhaminaan. Korffin kuoltua hänen laaja kirjastonsa ostettiin keisarilliselle perheelle. Sittemmin suuri osa sen aineistosta päätyi Helsingin yliopiston kirjaston kokoelmiin.

Lähteet 

Venäläiset diplomaatit
Vuonna 1697 syntyneet
Vuonna 1766 kuolleet
Rakennusjärjestys

Rakennusjärjestys on rakentamista ohjaava säädös. Se on ollut historiallisesti tärkein rakentamista sääntelevä elementti kaupungeissa ja taajaväkisissä yhdyskunnissa ennen kaavoituksen yleistymistä. Esimerkiksi Helsingin vuoden 1895 rakennusjärjestyksen mukaan talot yleisillä paikoilla tai tärkeimpien ja yli 18 metriä leveiden katujen reunoilla eivät saaneet olla yli viisikerroksisia. Suomen rakennusjärjestyksien laadinnassa käytettiin kansainvälisiä esikuvia, ja muun muassa Turun vuoden 1897 rakennusjärjestys lainattiin Berliinistä.

Suomessa maankäyttö- ja rakennuslain mukaan jokaisen kunnan on laadittava rakennusjärjestys, joka perustuu paikallisiin oloihin ja jonka määräykset voivat vaihdella kunnan eri alueilla. Rakennusjärjestyksen hyväksyy kunnanvaltuusto. Rakennusjärjestyksestä poikkeaminen vaatii poikkeuslupaa.

Lähteet

Viitteet

Aiheesta muualla
Suomen maankäyttö- ja rakennuslaki

Kaavoitus
Vinnie Hinostroza

Vincent Hinostroza (s. 3. huhtikuuta 1994 Bartlett, Illinois) on yhdysvaltalainen jääkiekkoilija, joka edustaa NHL-joukkue Buffalo Sabresia. Hän on pelipaikaltaan hyökkääjä.

Hinostroza on Chicago Blackhawksin kuudennen kierroksen NHL-varaus vuodelta 2012. NHL-debyyttinsä hän teki kaudella 2015–2016. Huhtikuussa 2021 Hinostroza siirtyi Florida Panthersista takaisin Blackhawksiin vaihdossa Brad Morrisoniin.

Hinostroza pelasi vuosina 2013–2015 kahden kauden ajan yliopistokiekkoa Notre Damen yliopiston joukkueessa.

Heinäkuussa 2021 Hinostroza solmi yhden vuoden ja arvoltaan 1,05 miljoonan dollarin sopimuksen Sabresin kanssa.

Lähteet

Yhdysvaltalaiset jääkiekkoilijat
Buffalo Sabresin pelaajat
Chicago Blackhawksin varaamat pelaajat
Vuonna 1994 syntyneet
Elävät henkilöt
Caterina Cornaro

Caterina Cornaro (1454 Venetsian tasavalta – 10. toukokuuta 1510 Venetsian tasavalta) oli venetsialainen aatelisnainen ja Kyproksen kuningaskunnan kuningatar vuodesta 1472, jolloin hän avioitui kuningas Jaakko II:n kanssa. Tämän kuoltua seuraavana vuonna Cornaro oli hallitseva kuningatar vuoteen 1489, jolloin venetsialaiset pakottivat hänet lähtemään Kyprokselta. Siitä lähtien Cornaro oleskeli lähinnä Venetsian lähellä sijaitsevassa Asolossa, missä hän vietti aikaa tiedemiesten ja runoilijoiden kanssa.

Elämäkerta 
Cornaro syntyi vuonna 1454 vaikutusvaltaiseen Venetsialaiseen perheeseen. Perheellä oli Kyproksella sokeriruokoviljelmiä. He olivat läheisissä väleissä Lusignan perheeseen joka oli hallinnut Kyprosta vuodesta 1192. Kun Jaakko II:ta tuli vuonna 1468 Kyproksen kuningaskunnan kuningas hän avioitui Caterina Cornaron kanssa. Hän sai 100 000 dukatin myötäjäiset.

Cornaro ja Jaakko avioituivat asiamiehen välitykseellä Pyhän Markuksen tuomiokirkossa 30. heinäkuuta 1468 jolloin Cornaro 14-vuotias. Hän matkusti Kyprokselle vuonna 1472 ja tapasi miehensä ensimmäisen kerran. Jaakko II:n kuitenkin kuoli kymmenen kuukautta heidän ensitapaamisensa jälkeen. Cornaro odotti tuolloin heidän ensimmäistä lastaan Jaakko III:ta. Hänen poikansa kuitenkin kuoli 26. elokuuta 1474 ja oli Lusignan perheen kuninkaiden viimeinen perillinen.

Poikansa kuoleman jälkeen Cornaro hallitsi Kyprosta kuningattarena. Hän oli välittömästi kaikenlaisten juonitteluiden keskipisteessä ja levisi huhuja joiden mukaan kuningattaren sukulaiset olisivat myrkyttäneet Jaakko II:n. Hän kuitenkin selvisi sisäpiirien salaliitoista sekä Vatikaanin ja Napolin kuningaskunnan painostuksesta ja oli kuningattarena kuudentoista vuoden ajan.

Pahin uhka hänelle oli Venetsian tasavalta joka havitteli Kyprosta hallintaansa koska se vakiinnuttaisi sen vaikutusvallan Välimerellä. Venetsialaiset onnistuivat vaihtamaan kuningattaren neuvonantajat sellaisiin joiden päätöksiin he pystyivät vaikuttamaan. Vuonna 1489 hän lopulta suostui painostuksen ja juonitteluiden alla Venetsian tasavallan tarjoukseen jonka hänen veljensä välitti hänelle ja luopui vallasta.

Cornaron palatessa Venetsiaan hänelle annettiin läänitys Asolosta joka sijaitsi Venetsian tasavallan alueella. Siitä tuli taiteen keskus jossa kävi tunnettuja taiteilijoita kuten esimerkiksi Albrecht Dürer, Tizian, Gentile Bellini, Giorgione ja runoilija Andrea Navagero. 

Cornaro kuoli Venetsiassa 10. toukokuuta 1510. Hän oli tuolloin niin suosittu että hänen hautajaisinsa jouduttiin tekemään erityisjärjestelyjä suuren yleisömäärän vuoksi. Hänet haudattiin San Salvadorin kirkkon Venetsiassa.

Kuvia

Lähteet

Aiheesta muualla 

 
 

Kyproslaiset henkilöt
Hallitsijat
Vuonna 1454 syntyneet
Vuonna 1510 kuolleet
Kriminlehmus

Kriminlehmus (Tilia euchlora) on lehmus, joka luokitellaan lajiksi tai risteymälajiksi (Tilia × euchlora). Risteymänä kantalajeina pidetään metsälehmusta (Tilia cordata) ja kiiltolehmusta (Tilia dasystyla), mutta alkuperää ei ole lopullisesti selvitetty. Kriminlehmusta ei tunneta mistään luontaisena, mikä viitannee risteymäsyntyyn. Puun todennäköinen alkuperä on Krimin niemimaalla.

Ulkonäkö 

Kriminlehmus kasvaa 10–20 metriä korkeaksi yksirunkoiseksi puuksi, jonka runko on muhkuraton. Lehtien lavat ovat kooltaan viidestä kahdeksaan senttimetriä. Ne ovat päältä tummanvihreitä, kiiltäviä ja karvattomia, alta suonihangoista ruskehtavakarvaisia. Lehtilavan laidan hampaissa on pitkä otakärki, mikä on lajin ominainen tuntomerkki. Pähkylämäinen hedelmä on luumunmuotoinen. Itäviä siemeniä ei kehity.

Käyttö 
Suomessa kriminlehmus on harvoin viljelty puistopuu. Se ei houkuttele lehtituholaisia yhtä paljon kuin muut puistojen lehmukset.
Tästä syystä puun alusta ei ole kesällä kirvojen tahmean mesikastekerroksen peitossa kuten puistolehmuksella.

Lähteet 

Lehmukset
Jumalten aika

Jumalten aika on Moonsorrowin seitsemäs studioalbumi. Se julkaistiin 1. huhtikuuta 2016 levymerkillä Century Media. Albumi meni Suomen virallisen albumilistan ykköseksi viikolla 14/2016.

Albumi ylsi Soundin toimittajien ”Vuoden 2016 parhaat kotimaiset levyt top-20” -listan sijalle 14.

Kappaleet

CD 1 

Kesto: 67:05

CD 2 (Deluxe Edition) 

Kesto: 8:28

Kokoonpano 
 Marko Tarvonen – rummut, taustalaulu
 Mitja Harvilahti – kitara, taustalaulu
 Henri Sorvali – kitara, taustalaulu
 Markus Eurén – kosketinsoitin, taustalaulu
 Ville Sorvali – laulu, bassokitara, taustalaulu

Vierailevat muusikot 
 Jonne Järvelä – laulu

Arvostelut 
 Angry Metal Guy: 4.0/5.0
 Imperiumi.net: 
 Kaaoszine.fi: 9/10
 Metal Injection: 8.5/10
 Metalliluola.fi: 9/10
 Soundi: 
 V2.fi:

Lähteet 

Vuoden 2016 albumit 
Moonsorrow’n albumit
Lääkärikeskus Aava

Lääkärikeskus Aava on suomalainen hoitoalan perheyritys. Aava on perustettu vuonna 1966, ja sen nimi tulee perustajien sukunimistä Aho, Aro, Vaheri ja Aho. Yritys toimii kahdellatoista paikkakunnalla, jotka ovat Espoo, Helsinki, Hyvinkää, Hämeenlinna, Järvenpää, Kerava, Kuopio, Oulu, Tampere, Tuusula, Turku ja Vantaa.

Aho Group yhdisti Lääkärikeskus Aavan nimelle omistamiaan yhtiöitä vuonna 2012. Silloin siitä tuli on liikevaihdolla mitattuna alan neljänneksi suurin ketju.
Vuonna 2012 sillä oli 80 000 työterveyshuollon asiakasta.

Lähteet 

Suomalaiset perheyritykset
Terveydenhoitoalan yritykset
Rohan (täsmennyssivu)

Rohan voi tarkoittaa ainakin seuraavia:

Rohan, kuvitteellinen valtakunta J. R. R. Tolkienin fantasiateoksissa
Rohan, kunta Ranskan Bretagnessa
Rohan, taajama Ukrainan Harkovan alueella
Rohan, ranskalainen aatelissuku
Hôtel de Rohan, rakennus Pariisissa


Henkilöitä

Sukunimenä
Charles de Rohan-Soubise (1715–1787), Ranskan marsalkka
Emmanuel de Rohan-Polduc (1725–1797), ranskalainen aatelismies, Johanniittain ritarikunnan suurmestari 1775–1797
Henrik II Rohan (1579–1638), ranskalainen hugenottijohtaja
Jiří Rohan (s. 1964), tšekkiläinen koskimelonnan maailmanmestari
Louis de Rohan (1734–1803), ranskalainen kardinaali

Etunimenä
Rohan Bopanna (s. 1980), intialainen tennispelaaja
Rohan Dennis (s. 1990), australialainen pyöräilijä
Rohan de Saram (s. 1939), srilankalainen sellisti

Kuvitteelliset henkilöt 
 Rohan Kishibe, yksi päähenkilöistä mangassa JoJo's Bizarre Adventure: Diamond Is Unbreakable
Karolina Kołeczek

Karolina Kołeczek (15. tammikuuta 1993 Sandomierz) on puolalainen aitajuoksija. 

Hän sijoittui yleisurheilun alle 23-vuotiaiden Euroopan-mestaruuskilpailujen 100 merrin aidoissa toiseksi sekä Tampereella 2013 että Tallinnassa 2015. Berliinin EM-kilpailuissa 2018 hän oli kuudes. EM-kilpailujen välierissä hän karsiutui Zürichissä 2014 ja Amsterdamissa 2016. MM-kilpailuissa hän on karsiutunut välierissä Pekingissä 2015 ja Dohassa 2019 sekä olympialaisissa alkuerissä Rio de Janeirossa 2016.

Sisäratojen MM-kilpailuissa Kołeczek on karsiutunut 60 metrin aitajuoksun välierissä Birminghamissa 2018. EM-hallikilpailuissa hän karsiutui välierissä Prahassa 2015 ja Toruńissa 2021 sekä alkuerissä Belgradissa 2017 ja Glasgow'ssa 2019.

Hänen ennätyksensä 100 metrin aitajuoksussa on 12,75 ja se on juostu Chorzówissa kesäkuussa 2019. 60 metrin aidat hän on juossut hallissa parhaimmillaan aikaan 7,96 Toruńissa helmikuussa 2021.

Lähteet 

Vuonna 1993 syntyneet
Elävät henkilöt
Puolalaiset pika-aitajuoksijat
Oerlikon FFS

Oerlikon FFS oli 20 millimetrin konetykki, joka pohjautui Reinhold Beckerin suunnittelemaan 20 × 72 mm:n RB -aseeseen, (, hylsyn laippa on pienempi halkaisijaltaan kuin muu hylsy. Olake ja laippa muodostavat latausmekanismin vaatiman uran.) SEMAG-suunnitteluyhtiö oli ostanut aseen piirustukset ja myi ne edelleen sveitsiläiselle Oerlikonille. Tykin kaliperiksi muutettiin 20 ×x 110 RB. Aseen toimintaperiaate oli massasulku, joka perustuu patruunan rekyyliin, lukon massaan ja jouseen.

20 × 72 kaliperisen version otti käyttöön Japanin laivaston ilmavoimat nimellä Tyyppi 99-1. 20 × 110:n ammusta käyttävä versio oli käytössä Ranskan ilmavoimien hävittäjissä Hispano Suizan lisenssillä valmistamana nimillä HS 7 ja HS 9 ennen toista maailmansotaa. Ase oli rumpusyöttöinen, ja siihen mahtui 60 patruunaa.

Patruunaa muuttamalla saksalainen Ikaria kehitti Oerlikonista MG FF -tykin. Japanissa asetta kehitettiin edelleen muuttamalla rumpusyöttö vyösyötöksi, jolloin tyyppinimeksi tuli 99-1 malli 4.

Rumpusyöttöisestä 20 × 110 versiosta tuli länsi-liittoutuneiden tärkein 20 millimetrin ilmatorjuntatykki toisessa maailmansodassa sekä laivastossa että maavoimissa erilaisina asennuksina. Sen nimike oli tällöin Oerlikon S. Yksittäisasennus oli MK II.Sen tulinopeus oli 450 ls/min. Pariasennus oli nimeltään MK V. Nelipiippuista versiota käytti Yhdysvaltain laivasto.

Japanin laivaston ilmavoimat otti 20 × 101 RB patruunaa käyttävän version käyttöön nimellä Tyyppi 99-2. Vyösyöttöinen muunnos oli Tyyppi 99-2 malli 4.

Katso myös
MG FF

Lähteet

Viitteet

Lentokoneiden konetykit
Ilmatorjuntakanuunat
Onan

Onan on Raamatussa esiintyvä henkilö ensimmäisen Mooseksen kirjan 38. luvussa. Onan oli Juudan toiseksi vanhin poika, jonka Jahve antoi kuolla, koska hän ei suostunut siittämään jälkeläistä leskeksi jääneelle kälylleen. Kieltäytyminen lapsen siittämisestä oli vastoin leviraattiavioliiton periaatetta, ja sillä oli suuri taloudellinen merkitys perinnönjaon kannalta Vanhan testamentin patriarkkojen aikakauden yhteisöissä.

Itsetyydytystä tarkoittava sana onania ja siitä johdettu verbi onanoida pohjautuvat Onanin nimeen, vaikka Raamatun mukaan Onanin synti ei ollut itsetyydytys vaan keskeytetty yhdyntä (hän ”antoi siemenensä mennä maahan”).

Lähteet

Vanhan testamentin henkilöt
Stefan Ulmer

Stefan Ulmer (s. 1. joulukuuta 1990 Dornbirn, Itävalta) on itävaltalainen jääkiekkopuolustaja, joka pelaa Sveitsin NLA-joukkue EHC Bielissä. Hän laukoo oikealta.

Ura

Seuraura
Ulmer siirtyi jo varhain juniorina Itävallasta Sveitsiin GCK Lionsin junioreihin. Hän voitti seurassa Elite Jr. A:n mestaruuden vuonna 2007. Kaudella 2006–2007 Ulmer debytoi myös 16-vuotiaana miesten peleissä pelattuaan GCK:ssa kolme runkosarja- ja yhden playoff-ottelun Sveitsin toiseksi korkeimmalla sarjatasolla National League B:ssä.

WHL-joukkue Spokane Chiefs varasi Ulmerin 34. pelaajana CHL:n varaustilaisuudessa 2007. Hän siirtyi joukkueeseen kaudeksi 2007–2008, joka päättyi WHL:n mestaruuteen, Ed Chynoweth Cupiin. Kolmen Chiefsissa vietetyn vuoden jälkeen Ulmer palasi kaudeksi 2010–2011 Sveitsiin ja siirtyi National League A -joukkue HC Luganon riveihin. Hänellä on maassa vietettyjen juniorivuosiensa ansiosta käytössään ns. Sveitsin pelaajalisenssi, joten Ulmer ei vie paikkaa joukkueen ulkomaalaiskiintiöstä. Hän jakoi kaudella 2011–2012 Luganon sisäisen tehotilaston voiton Jaroslav Bednářin kanssa lukemalla +4. Ulmer voitti joukkueen sisäisen tehotilaston myös kaudella 2013–2014 lukemalla +18. Hän jakoi myös NLA:n puolustajien pistepörssin kahdeksannen sijan kolmen muun pelaajan kanssa tehoilla 7+14=21.

Kaudella 2015–2016 Ulmer edusti Luganoa myös Spengler Cupissa, jossa joukkue eteni finaaliin, mutta hävisi kuitenkin Kanadalle lukemin 4-3.

Maajoukkueura
Ulmer edusti Itävaltaa Sotšin olympiakisoissa 2014 sekä IA-divisioonan MM-kilpailuissa vuonna 2012, jolloin hän voitti hopeaa. Yhteensä Ulmer on pelannut 34 A-maaottelua tehopistein 4+10=14. Hän teki A-maajoukkuedebyyttinsä 16. joulukuuta 2010 Slovenian Jesenicessä Norjaa vastaan.

Ulmer pelasi myös alle 20-vuotiaiden MM-kilpailuissa vuonna 2010, jolloin hän toimi Itävallan varakapteenina ja voitti joukkueen sisäisen syöttöpörssin kuudella syötöllään. Ulmer pelasi myös I-divisioonan MM-kilpailuissa vuosina 2008 (A-lohkon hopeaa) ja 2009 (B-lohkon kultaa). Hän voitti jälkimmäisen turnauksen piste- ja maalipörssin pelipaikastaan huolimatta tehoilla 5+6=11 ja ylsi myös turnauksen jaettuun syöttöpörssin voittoon joukkuetovereidensa Raphael Herburgerin ja Michael Schiechlin kanssa. Ulmer voitti myös turnauksen tehotilaston lukemalla +12. Hänet valittiin turnauksen parhaaksi puolustajaksi.

Ulmer pelasi myös alle 18-vuotiaiden I-divisioonan MM-kilpailuissa vuosina 2007 ja 2008.

Muuta
Ulmerin isoveli Martin on myös Itävallan maajoukkuepuolustaja. Hän pelaa NLB-joukkue EHC Oltenissa.

Tilastot

Lähteet

Viitteet

Itävaltalaiset jääkiekkoilijat
Vuonna 1990 syntyneet
Elävät henkilöt
Jussi Laakso

Jussi Tapani Laakso (s. 12. kesäkuuta 1976) on suomalainen HKVT-tutkinnon suorittanut koripallovalmentaja. Hänet palkittiin vuonna 2018 Korisliigan vuoden valmentajana.

Ura 

Vuodet 2002–2004 Laakso toimi Catzin naisten ja A-tyttöjen päävalmentajana. Vuodet 2004–2008 hän toimi Helsingin NMKY:n naisten edustusjoukkueen päävalmentajana. Laakson aikana HNMKY nousi naisten SM-sarjaan vuonna 2006 ja voitti SM-pronssia kaudella 2007–2008.

Laakso on toiminut Suomen nuorten maajoukkueiden valmennustehtävissä ja naisten maajoukkueen apuvalmentajana vuosina 2009–2010. Tapiolan Hongassa hän valmensi A-tytöt Suomen mestaruuteen vuosina 2010 ja 2012 sekä B-tytöt Suomen mestaruuteen vuosina 2014 ja 2015.

Tapiolan Hongan naisten joukkueista Laakso toimi kauden 2008–2009 naisten I-divisioonassa pelanneen Honka Akatemian apuvalmentajana ja vuosina 2009–2012 saman joukkueen päävalmentajana. Kauden 2012–2013 Laakso toimi Hongan naisten edustusjoukkueen päävalmentajana naisten SM-sarjassa voittaen kauden päätteeksi SM-pronssia.

Toukokuussa 2015 Laakso siirtyi Korisliigassa pelanneen Kauhajoen Karhun apuvalmentajaksi kaksivuotisella sopimuksella. Helmikuussa 2017 hänen tiedotettiin nousevan seuraavaksi kaudeksi Karhun päävalmentajaksi.

Laakson valmentama Kauhajoen Karhu voitti Suomen-mestaruuden vuosina 2018 ja 2019. Kaudeksi 2019–2020 Laakso siirtyi Helsinki Seagullsin päävalmentajaksi.

Joulukuussa 2020 Laakso teki kolmen kauden mittaisen jatkosopimuksen Seagullsin kanssa.

Urheilulehti kuvaili Laaksoa toukokuussa 2018 verraten rauhalliseksi ja asialliseksi valmentajaksi, jonka valmennuksen painopiste on kokonaisuudessa.

Saavutukset 
 Korisliigan vuoden valmentaja 2018
 Suomen mestaruus 2018 ja 2019
 Naisten SM-pronssia 2008 ja 2013

Lähteet 

Suomalaiset koripallovalmentajat
Vuonna 1976 syntyneet
Elävät henkilöt
Erik Larsson Sparre

Erik Larsson Sparre (1550–1600) oli ruotsalainen valtaneuvos. Hän oli Juhana III:n ja Kaarle-herttuan kiistassa Juhanan puolella ja myöhemmin siirtyi Sigismundin kannattajaksi. Hänen ihanteensa oli kuitenkin aristokraattinen perustuslaillisuus. Se ilmenee hänen 1585 laatimastaan kirjoituksesta "Pro lege, rege et glege" ja hänen toimeksiannostaan 1594 laaditusta aateliston asiakirjasta "Postulata nobilium". Sparre teloitettiin maanpetoksesta tuomittuna.

Lähteet 

Ruotsalaiset henkilöt
Valtaneuvokset
Vuonna 1550 syntyneet
Vuonna 1600 kuolleet
Quantico (televisiosarja)

Quantico on  yhdysvaltalainen draamasarja, jonka on luonut Joshua Safran. Se alkoi Yhdysvalloissa ABC-kanavalla 27. syyskuuta 2015 ja Suomessa Nelosella 6. tammikuuta 2016. Sarjan päähenkilö on Alex Parrish (Priyanka Chopra), jota epäillään terrori-iskun suunnittelusta. Hänen ja muiden FBI-kokelaiden tarinat selviävät takaumissa.

ABC ilmoitti toukokuussa 2018 lopettavansa sarjan tuottamisen kolmannen tuotantokauden jälkeen.

Näyttelijät

Pääosat

Sivuosat

Lähteet

Aiheesta muualla 
 Virallinen sivusto 
 

2010-luvun televisiosarjat
Yhdysvaltalaiset draamasarjat
ABC:n televisio-ohjelmat
Claude Le Jeune

Claude Le Jeune (1528–1602) oli ranskalainen renessanssiajan kuorosäveltäjä. Hän kuului musicue mesuréen joka antiikin esikuvia seuraten yritti sopeuttaa latinalaiset runomitat soinnilliseen asuun. Le Jeune oli musicue musuréen paras jäsen. Hänen sarjateoksissaan, esimerkiksi Kevät, soveltamaansa tyyliä on kuvailtu maalailevaksi. Le Jeune sävelsi myös muun muassa psalttarin useampaan otteeseen sekä Baffin antiikkirunomitallisia lauluja. Hän saattoi lisätä polyfoniseen sävellykseen ylimääräisen äänen.

Lähteet 

Ranskalaiset säveltäjät
Vuonna 1528 syntyneet
Vuonna 1602 kuolleet
Carl Axel Lewin

Carl Axel Lewin (1818 Ruotsi  – 9. maaliskuuta 1893 Porvoon pitäjä) oli liikemies, tehtailija ja Kiialan kartanon omistaja.

Lewinin puoliso oli Johanna Mathilda Katarina Rosander, perheessä oli kaksi tytärtä ja poika. Ruotsalainen Lewin muutti 1840-luvulla Helsinkiin ja sitten Porvooseen, ostettuaan sieltä viinanpolttimon vuonna 1856. Hän oli laajensi viinatehdastaan ja valmisti myös olutta, mutta hankki myös Borgå-nimisen höyrylaivan liikennöimään Helsinkiin. Lewisin liiketoimet kannattivat erittäin hyvin, lukuun ottamatta kylpylää, joka jouduttiin sulkemaan ja purettiin lopulta vuonna 1875, ja osallistumista kauppias Wilhelm Åbergin sokeritehdashankkeeseen, joka ei lopulta toteutunut. Hän vetäytyi myös puuhaamastaan rautatien rakentamisesta Porvoosta Helsinkiin.  Höyrysahojen kaupallisen hyödyntämisen tultua mahdolliseksi 1850-luvun lopulla Lewis hankki omistukseensa  Pernajan Forsbyn kartanon sahoineen. Monet liiketoimet ja 1860-luvun katovuodet johtivat Lewisin väliaikaisesti taloudellisiin vaikeuksiin, mutta puutavaran, viinan ja oluen myynti elpyivät nopeasti. Vuonna 1880 Lewis saattoikin rakennuttaa uuden kolmikerroksisen viinatehtaan Porvoon keskustaan. Hän rakensi viinanpolttimon myös seuraavana vuonna ostamansa Kiialan kartanon maille, muokkasi kartanon pihapiiriä ja muutatti päärakennuksen ulkonäköä. Lewisin kuoltua 1893 syntyi ankara ja monta vuotta kestänyt riita hänen perinnöstään, jossa oli kartanon ohella satoja tuhansia markkoja rahaa, kuusi maatilaa ja kaksitoista kaupunkikiinteistöä.

Lähteet

 Suomalaiset yritysjohtajat
 Elinkeinoelämän vaikuttajat
 Vuonna 1818 syntyneet
 Vuonna 1893 kuolleet
Common Law (televisiosarja)

Common Law on yhdysvaltalainen komediasarja. Sarjan pääosassa ovat kaksi poliisia, jotka eivät tule toimeen keskenään ja joutuvat pomonsa käskystä pariterapiaan.

Sarjaa tehtiin 12 jaksoa, sillä kanava ei tilannut siitä toista tuotantokautta huonojen katsojalukujen vuoksi. Suomessa Hero aloitti sarjan esittämisen 2. toukokuuta 2015.

Juoni 
Sarjan pääosassa on kaksi Los Angelesin poliisin murharyhmän rikostutkijaa, Travis Marks ja Wes Mitchell. He työskentelevät samassa poliisipartiossa, mutta eivät tule toimeen keskenään. He joutuvat pomonsa käskystä pariterapiaan ja selvittävät siinä ohessa kaupungissa tapahtuneita henkirikoksia.

Päärooleissa

Lähteet

Aiheesta muualla 
 
 Sarjan viralliset kotisivut  
 Sarjan suomalaiset kotisivut

2010-luvun televisiosarjat
Yhdysvaltalaiset komediasarjat
Yhdysvaltalaiset rikossarjat
USA Networkin televisio-ohjelmat
XII – Kouvostomolli

XII – Kouvostomolli on heavy metal -yhtye Viikatteen 12. studioalbumi. Se julkaistiin 29. tammikuuta 2016 levymerkillä Spinefarm Records.

Helmikuussa yhtye aloitti albumia promotoineen ”Missä molli mojahtaa 2016” -kiertueen.

Albumi nousi suoraan Suomen virallisen albumilistan ykköseksi.

Kappaleet

Kokoonpano 
 Kaarle Viikate – laulu, kitara
 Arvo Viikate – kitara, laulu
 Ervo Viikate – basso, laulu, kosketinsoittimet
 Simeoni Viikate – rummut

Arvostelut 
 Imperiumi.net: 9–/10
 Kaaoszine.fi: 9–

Lähteet

Aiheesta muualla 
 

Viikatteen albumit
Vuoden 2016 albumit
Levite

Levite on ruoka-aine, jota levitetään yleensä veitsellä viljatuotteiden, kuten leivän tai suolakeksien, päälle. Yleisiä levitteitä ovat maidosta valmistetut voi sekä tuorejuusto ja sulatejuusto sekä margariini ja muut kasvirasvasta valmistetut levitteet. Muita levitteitä ovat makeat, yleensä hedelmistä valmistetut hillot ja marmeladit, suklaalevitteet, hunaja sekäsokeripohjaiset siirappi ja vaahtokarkkilevitteet, palkokasveista valmistetut tahnat, kuten hummus ja maapähkinävoi, seesaminsiemenistä valmistettu tahini sekä hiivasta valmistetu tahnat, kuten Marmite ja Vegemite.

Tahinin päivittäiskäyttöä ei suositella, koska seesaminsiemenet sisältävät alumiinia. Monissa yleisissä rasvapohjaisissa levitteissä on runsaasti tyydyttyneitä rasvahappoja sisältäviä kovia rasvoja, joita pidetään suurina määrinä kulutettuna terveydelle haitallisina.

Kaupallisesti tuotettujen levitteiden lisäksi levitteitä tehdään myös kotona omaan käyttöön.

Lähteet

Aiheesta muualla 

Levitteet
Raphael Herburger

Raphael Herburger (s. 2. tammikuuta 1989 Dornbirn, Itävalta) on itävaltalainen jääkiekkoilija, joka pelaa Sveitsin pääsarja NLA-joukkue HC Luganossa. Hän on pelipaikaltaan keskushyökkääjä.

Ura

Seuraura
Herburger on EC Dornbirnin kasvatti. Hän debytoi seuran miesten joukkueessa 16-vuotiaana Itävallan toiseksi korkeimmalla sarjatasolla Nationalligassa kaudella 2005–2006. Kaudella 2007–2008 Herburger jakoi 16 osumallaan liigan maalipörssin kymmenennen sijan neljän muun pelaajan kanssa. Hän voitti kauden päätteeksi Nationalligan mestaruuden.

Kaudeksi 2008–2009 Herbuerger siirtyi Itävallan pääsarja Erste Bank Eishockey Ligassa pelaavaan Klagenfurter AC:hen, jossa tulokaskausi toi 44 runkosarjaottelussa tehot 9+6=15 ja 17 playoff-ottelussa tehot 2+4=6. Hän voitti kauden päätteeksi Itävallan-mestaruuden. Kaudella 2011–2012 Herburger oli pudotuspeleissä Klagenfurtin paras pistemies ja syöttäjä tehoilla 3+9=12. Kaudella 2012–2013 hän pelasi loukkaantumisten takia vain kymmenen runkosarjaottelua, mutta palasi runkosarjan lopulla kaukaloihin ja voitti kauden päätteeksi Itävallan-mestaruuden.

Herburger siirtyi kaudeksi 2013–2014 kaksivuotisella sopimuksella Sveitsin National League A:n EHC Bieliin. Hänellä on käytössään ns. Sveitsin pelaajalisenssi, joten Herburger ei vie paikkaa joukkueen ulkomaalaiskiintiöstä. Hän jakoi kevään 2014 karsintasarjassa Bielin sisäisen maalipörssin voiton viidellä osumallaan Eric Beaudoinin ja Ramón Untersanderin kanssa. Kaudella 2014–2015 Herburger voitti pudotuspeleissä joukkueen sisäisen tehotilaston lukemalla +4. Helmikuussa 2015 hän teki vuoden mittaisen jatkosopimuksen Bielin kanssa.

Kaudeksi 2016–2017 Herburger palasi kotimaahansa ja siirtyi kaksivuotisella sopimuksella EC Salzburgin riveihin.

Maajoukkueura
Herburger edusti Itävaltaa Sotšin olympiakisoissa 2014 sekä MM-kilpailuissa vuosina 2013 ja 2015, joista vuoden 2013 turnauksessa hän jakoi joukkueensa sisäisen tehotilaston voiton Sven Klimbacherin kanssa lukemalla +1. Herburger pelasi myös IA-divisioonan MM-kilpailuissa vuosina 2012 ja 2016, joista ensimmäinen turnaus päättyi hopeaan. Hän jakoi Itävallan sisäisen syöttöpörssin voiton neljällä syöttöpisteellään Michael Grabnerin kanssa. Yhteensä Herburger on pelannut 61 A-maaottelua tehopistein 10+16=26. Hän teki A-maajoukkuedebyyttinsä 6. marraskuuta 2008 Norjan Oslossa Ranskaa vastaan.

Herburger pelasi myös alle 20-vuotiaiden I-divisioonan MM-kilpailuissa vuosina 2008 (A-lohkon hopeaa) ja 2009 (B-lohkon kultaa). Hän jakoi ensimmäisessä turnauksessa Itävallan sisäisen tehotilaston voiton Patrick Maierin ja Andreas Reisingerin kanssa lukemalla +7. Jälkimmäisessä turnauksessa Herburger jakoi kuudella syöttöpisteellään turnauksen syöttöpörssin voiton joukkuetovereidensa Michael Schiechlin ja Stefan Ulmerin kanssa.

Herburger pelasi myös alle 18-vuotiaiden I-divisioonan MM-kilpailuissa vuosina 2006 ja 2007.

Muuta
Herburgerin isoveli Matthias on pelannut jääkiekkoa puolustajana Itävallan alemmissa sarjoissa.

Tilastot

Lähteet

Viitteet

Itävaltalaiset jääkiekkoilijat
Vuonna 1989 syntyneet
Elävät henkilöt
Helmipihlaja

Helmipihlaja (Sorbus koehneana) on Kiinassa alkuperäisenä esiintyvä pihlajalaji.

Ulkonäkö 
Helmipihlaja kasvaa pensaaksi tai pikku puuksi, korkeudeltaan kolmesta kuuteen metriä. Suomessa se on viljeltynä jäänyt vain 2–3-metriseksi. Lajilla lehdet ovat parilehdykkäiset samaan tapaan kuin kotipihlajalla. Lehdyköitä on 19–29 kappaletta, eli 9–14 paria ja kärkilehdykkä. Lehdykät ovat 1,5–3,5 senttimetrin pituiset, pitkulaiset, toissahalaitaiset paitsi tyviosastaan, nuorina harvakarvaiset ja myöhemmin kaljut. Helmipihlajan kukinto on neljästä kahdeksaan senttimetriä leveä huiskilo. Marjat ovat pihlajille epätyypillisesti valkoiset, halkaisijaltaan kuudesta seitsemään millimetriä.

Levinneisyys 
Helmipihlaja esiintyy luonnonvaraisena Keski-Kiinassa. Se kasvaa vuoristoissa yli kahden kilometrin korkeudessa Gansun, Henanin, Hubein, Qinghain, Shaanxin, Shanxin, Sichuanin ja Yunnanin provinsseissa. Se kasvaa kuivanpuoleisissa tammivaltaisissa metsissä.

Laji voi olla viljelykarkulainen alkuperäisen levinneisyytensä ulkopuolella.

Käyttö 
Helmipihlajaa kasvatetaan myös koristepuuna. Laji menestyy Suomessa viljeltynä I–II-vyöhykkeillä, mutta joidenkin taimitarhojen ilmoittaman tiedon mukaan jopa V-vyöhykkeellä.

Lähteet 

Pihlajat
Airiston punk-levyt

Airiston punk-levyt on suomalainen itsenäinen levy-yhtiö, joka perustettiin vuonna 2007 Turussa. Yritys on keskittynyt julkaisemaan punkalbumeita. Sen toimintaperiaatteisiin ei kuulu pitkien sopimusten laatiminen, vaan albumeiden julkaisuista sovitaan levykohtaisesti.

Yhtyeitä 
 The Heartburns
 Häiriköt
 Kakka-hätä 77
 Katujen Äänet
 Maakuntaradio
 Nazi Death Camp
 Pertti Kurikan Nimipäivät
 Pää Kii

Lähteet

Aiheesta muualla 
 Kotisivu
 Facebook
 Airiston punk-levyt discogs.com -sivustolla

Suomalaiset levy-yhtiöt
Siperianomenapuu

Siperianomenapuu (Malus prunifolia) on ruusukasvien heimoon ja omenapuiden sukuun kuuluva kasvilaji, jota käytetään koristekasvina.

Ulkonäkö ja koko 
Siperianomenapuu kasvaa viidestä kymmeneen metriä korkeaksi puuksi. Lehtien ruoti on 1,5–5 ja lapa 5–10 senttimetriä pitkä. Lehtilapa on puikea–leveänsoikea, suippokärkinen, sahalaitainen ja alta karvainen. Siperianomenapuun kukinto on sarja, joka sisältää kuudesta kymmeneen pitkäperäistä kukkaa. Kukan teriö on valkoinen, kolmesta neljään senttimetriä leveä. Hedelmä, omena on halkaisijaltaan 2,5 senttimetriä. Se on pallomainen tai soikeahko, väriltään punaisesta kellertävään. Laji on monimuotoinen.

Siperianomenapuu risteytyy marjaomenapuun (Malus baccata) kanssa. Risteymälaji on venäjänomenapuu (Malus × robusta). Siperianomenapuun ja ruusuomenapuun (Malus floribunda) välinen risteymä on nimeltään Malus × scheideckeri.

Levinneisyys 
Siperianomenapuun alkuperäalue on tuntematon (ehkä Kiina).

Lähteet

Aiheesta muualla 
 Suomen Lajitietokeskus: Siperianomenapuu – Malus prunifolia

Omenapuut
Karjalantuhkapensas

Karjalantuhkapensas (Cotoneaster antoninae) on ruusukasveihin kuuluva matala pensaslaji. Sitä käytetään koristekasvina.

Levinneisyys 
Karjalantuhkapensasta esiintyy Pohjois-Venäjällä Karjalan tasavallasta ja Kuolan niemimaalta Uralin vuoristoon. Levinneisyysalue Karjalasta Uralille on yhtenäinen. Osaksi samalla alueella esiintyy myös lähilaji kuolantuhkapensas (Cotoneaster cinnabarinus).

Karjalantuhkapensas on harvinainen kasvi Laatokan Karjalassa, missä lähes kaikki alueen luontaiset tuhkapensaat ovat tätä lajia. Se kasvaa tyypillisesti Laatokan pohjoisrannikon riuttavuorilla, jyrkästi järveen putoavien vuorten rinteiden kalkkikallioilla. Suomalaisten kasvitieteilijöiden tutkiessa aktiivisesti Laatokan Karjalan aluetta 1800-luvun lopusta 1940-luvulle asti sitä löytyi Lahdenpohjan, Sortavalan, Pitkärannan ja Kurkijoen alueilta. Vielä 1990-luvulla karjalantuhkapensas löydettiin joiltain vanhoilta paikoilta kuten Sortavalan Rauskunvuorelta ja Haukkariutalta.

Lähteet 

Tuhkapensaat
Pertti Kataja

Pertti Aulis Ilmari Kataja (s. 11. tammikuuta 1942 Tammela) on Valkeakosken entinen kaupunginjohtaja. Hän on merkonomi, oikeustieteiden kandidaatti ja varatuomari. Kataja oli Vaasan liikevaihtoveroston jaostopäällikkö vuonna 1969, Valkeakosken kaupunginsihteeri vuosina 1969–1976 ja Valkeakosken kaupunginjohtaja vuodesta 1976 vuoteen 2005, jolloin jäi eläkkeelle. Hän oli Pielaveden tuomiokunnan notaari vuosina 1968–1969 ja Vaasan kulttuurilautakunnan sihteeri vuonna 1969, ja vuonna 1969 hänestä tuli Valkeakosken oikeus- ja järjestyslaitoksen pormestari. Hänen puolueensa on SDP.

Lähteet 

Valkeakosken kaupunginjohtajat
Suomen Sosialidemokraattisen Puolueen poliitikot
Vuonna 1942 syntyneet
Elävät henkilöt
Suomalaiset juristit
Pyhän Elianin luostari

Pyhän Elianin luostari oli Keski-Syyriassa katolinen luostari lähellä Al-Qaryataynin kaupunkia, Palmyraan johtavan tien varrella, Homsin maakunnassa. Se tuhoutui ensin 21. elokuuta, jolloin Isis hävitti sitä Syyrian sisällissodassa, jossa se teki paljon muutakin tuhoa kulttuurihistoriallisille aarteille.

Isis (Daesh) julkaisi kuvia tuhotyöstä. Pyhän Eliaan luostarissa oli hauta 400-luvulta, ja se oli merkittävä pyhiinvaelluskohde. Osa luostarista, muun muassa sen perustukset, oli 500-luvulta.

Isis valtasi alueen elokuun alkupuolella 2015 ja vangitsi kristittyjä siviilejä. Isis sieppasi luostarin johtajan toukokuussa 2015, mutta hän pääsi pakenemaan oltuaan vankeudessa viisi kuukautta. Hän pakeni, kun Isis uhkari teloittaa hänet.

Tuhotyön varmistivat tapahtuneeksi tammikuussa 2016 julkaistut satelliittikuvat. Rakennuksen pinta-ala oli 2 500 neliömetriä.

Luostari oli nimetty homsilaisen kristityn pyhimyksen pyhän Elianin mukaan, joka koki marttyyrikuoleman, koska ei suostunut luopumaan uskotaan.

Lähteet 

Syyrian rakennukset ja rakennelmat
Kristinusko Syyriassa‎
Kristilliset luostarit
Fiat 8 HP

Fiat 8 HP on italialaisen ajoneuvovalmistaja Fabbrica Italiana Automobili Torino SpA:n (F.I.A.T.) vuosina 1901–1902 valmistama automalli.

Fiat 8 HP:n rakenne oli niin sanotun Système Panhard -konfiguraation mukaisesti järjestetty, eli phaeton-korisen auton auton moottori oli edessä, sen jatkeena vaihdelaatikko ja veto takapyörille. Järjestyksestä käytetään myös nimitystä klassinen rakenne.

Iskutilavuudeltaan 1,1-litrainen, kaksisylinterinen moottori tuotti tehoa 10 hevosvoimaa (bhp) / 800 r/min. Voima välitettiin taka-akselille kolmeportaisen vaihteiston kautta. Auton tyhjäpaino oli noin 1 000 kiloa ja huippunopeus 45 km/h. Mallia valmistettiin 80 kappaletta.

Lähteet 

8
1900-vuosikymmenen autot
Tor Stolpe

Tor Björn Stolpe (25. huhtikuuta 1927 Hämeenlinna – 10. joulukuuta 2011) oli suomalainen yritysjohtaja. Hän valmistui filosofian maisteriksi 1954. Hänelle myönnettiin vuorineuvoksen arvonimi 1981. Hän oli Oy Wärtsilä Ab:n toimitusjohtaja 1978–1989.

Stolpe työskenteli 1954–1957 geologina Oy Vuoksenniska Ab:ssa ja 1959–1965 johtajana  Jussarön kaivoksessa. Vuodesta 1968 hän työskenteli Oy Kymmene Ab:ssa ja toimi 1970–1976 yrityksen metalliteollisuuden johtajana. Hän siirtyi 1976 Wärtsilään teollisuusryhmä 1:n johtajaksi.

Lähteet 

Suomalaiset yritysjohtajat
Vuorineuvokset
Vuonna 1927 syntyneet
Vuonna 2011 kuolleet
Stolpe

Stolpe on muun muassa seuraavien henkilöiden sukunimi:

 Axel Mauritz Stolpe (1854–1892), suomalainen juristi ja Loviisan pormestari
 Georg Stolpe (1778–1852), Tukholman suomalaisen seurakunnan kirkkoherra
 John Henry Early Stolpe (1863–1939), suomalainen arkkitehti (Vallilan makasiini), Per Theodor Stolpen poika
 Karin Stolpe (1907–2003), ruotsalainen kääntäjä ja kirjailija
 Olof Stolpe (1927–2006), suomalainen jalkapalloilija ja jääpalloilija
 Per Theodor Stolpe (1824–1878), kirjankustantaja, yliopistonlehtori
 Sven Stolpe (1905–1996), ruotsalainen kirjailija, toimittaja ja kirjallisuuskriitikko
 Tor Stolpe (1927–2011), suomalainen yritysjohtaja
Nils Storå

Nils Eugen Storå (s. 29. toukokuuta 1933 Pietarsaari) on suomalainen kansatieteilijä ja professori. Hän on ollut Åbo Akademin Pohjoismaiden etnologian ja folkloristiikan professori 1972–1997. Hän tutki kolttien hautaustapoja ja Ahvenanmaan kansankulttuuria. Hän on julkaissut erityisesti saaristolaisten tapoihin painottuvia teoksia. Aihetta käsitteleviä kirjoituksia on koottu teokseen Resurser, strategier, miljöer (1993). Teoksessa Fiskets Åland och fiskarkulturen (2003) hän tiivistää Ahvenanmaan saaristoelämää käsittelevät tutkimuksensa. Hän oli Budkavlen-lehden toimittaja 1971–1997.

Teokset
Massfångst av sjöfågel i Nordeurasien: En etnologisk undersökning av fångstmetoderna. Åbo akademi, 1968. (väitöskirja)
Burial customs of the Skolt Lapps. Hki : Suomalainen tiedeakatemia - Academia scientiarum Fennica, 1971. - (FF communications, ISSN 0014-5815; no. 210).
Kronoby kommuns historia 1865–1968. 1, Befolkning och näringsliv, Kronoby kommuns förlag, 1979 ISBN 951-99218-8-5.
Kronoby kommuns historia 1865–1968. 2, Kommun och samhällsliv, Kronoby kommuns förlag, 1982 ISBN 951-99428-5-8.
Resurser, strategier, miljöer: etnologiska uppsatser Åbo Akademi, 1993. ISBN 951-650-221-0.
Fiskets Åland och fiskarkulturen, Ålands kulturstiftelse, 2003 ISBN 952-9848-12-9.
Alivivo! Scoutkåren Jakobstads Fribyggare r.f. 1917-2007, Jakobstads Fribyggare, 2007 ISBN 978-952-92-1981-0.

Lähteet 

Suomalaiset kansatieteilijät
Suomalaiset professorit
Åbo Akademin professorit
Vuonna 1933 syntyneet
Elävät henkilöt
Nadine Visser

Nadine Visser (s. 9. helmikuuta 1995) on alankomaalainen yleisurheilija. 

Visser saavutti vuonna 2014 alle 20-vuotiaiden MM-kilpailuissa pronssia sekä seitsenottelussa että pika-aidoissa. Hän sai pronssia 100 metrin aitajuoksussa alle 23-vuotiaiden Euroopan-mestaruuskilpailuissa 2015. Hän sijoittui Pekingin MM-kilpailuissa 2015 seitsenottelussa kahdeksanneksi.

Visser voitti alle 23-vuotiaiden Euroopan-mestaruuden 100 metrin aitajuoksussa 2017. Lontoon MM-kilpailuissa hän sijoittui seitsemänneksi sekä 100 metrin aitajuoksussa että seitsenottelussa. Hän voitti samana vuonna universiadikultaa 100 metrin aidoissa.

Visser saavutti Birminghamin sisäratojen MM-kilpailuissa 2018 pronssia 60 metrin aitajuoksussa ajalla 7,84. Välierissä hän juoksi Alankomaiden ennätyksen 7,83. Hän juoksi 100 metrin aitajuoksussa maansa ennätyksen 12,71 Tukholmassa 10. kesäkuuta 2018. Berliinin EM-kilpailuissa hän sijoittui samassa lajissa neljänneksi.

Visser voitti 60 metrin aitajuoksun sisäratojen Euroopan-mestaruuden Glasgow'ssa 2019 ajalla 7,87. Saman vuoden Dohan MM-kilpailuissa hän sijoittui 100 metrin aitajuoksussa kuudenneksi ajalla 12,66. Välierissä hän juoksi Alankomaiden ennätyksen 12,62. Toruńin sisäratojen EM-kilpailuissa 2021 hän voitti 60 metrin aitajuoksussa kultaa Alankomaiden ennätysajalla 7,77.

Visser saavutti IAAF World Relays -kilpailuissa pronssia 4 × 100 metrin viestissä 2021. Samana vuonna järjestetyissä Tokion olympialaisissa hän sijoittui 100 metrin aitajuoksussa viidenneksi ajalla 12,73. Hän paransi maansa ennätyksen elokuun lopulla Pariisissa aikaan 12,58 ja 9. syyskuuta Zürichissa lukemiin 12,51.

Visser karsiutui 100 metrin aitajuoksun välierissä Eugenen MM-kilpailuissa 2022. Saman vuoden Münchenin EM-kilpailuissa hän juoksi neljänneksi.

Lähteet

Aiheesta muualla 

Alankomaalaiset yleisurheilun moniottelijat
Alankomaalaiset pika-aitajuoksijat
Vuonna 1995 syntyneet
Elävät henkilöt
Ester Dean

Ester Dean on yhdysvaltalainen lauluntekijä ja näyttelijä. Hänet tunnetaan mm. roolistaan Cynthia-Rose Adamsina elokuvassa Pitch Perfect.

Yksityiselämä
Dean syntyi Muskogeessä, Oklahoman osavaltiossa, Yhdysvalloissa. Hän kasvoi Tulsassa, Oklahomassa. Dean on viisilapsisen yksinhuoltajaperheen nuorin. Deanin ollessa 15-vuotias, hän joutui muuttamaan Omahaan, Nebraskaan joutuen jättämään sisaruksensa.

Ura lauluntekijänä
Deanin asuessa Omahassa, hän kirjoitti sanoituksia paikallisille rap-artisteille ja tuottajille. Kun Omahassa ei ura auennut, Dean muutti vain 20-vuotiaana Atlantaan, josta tuottaja Tricky Stewart löysi hänet. Deanin läpimurtona pidetään Rude Boy- kappaleen sanoittamista Rihannalle. Dean on sanoittanut muitakin Rihannan kappaleita, mutta myös mm. Katy Perryn Firework-kappaleen ja Nicki Minajin Super Bass-kappaleen.

Filmografia

Lähteet

Yhdysvaltalaiset näyttelijät
Yhdysvaltalaiset lauluntekijät
Vuonna 1982 syntyneet 
Elävät henkilöt
Edmond Locard

Edmond Locard (1877 – 1966) oli ranskalainen kriminologi ja lääkäri. Vuodesta 1910 hän toimi Lyonin poliisilaboratorion johtajana. Hän selvitti käsialaa ja kirjoituksen alkuperää koskevia kysymyksiä. Hän tuli tunnetuksi muuallakin kuin Ranskassa erityisesti salakirjoitusten selvittäjänä ja tieteellisenä kirjailijana. Locard julkaisi mm. poliisiasioihin liittyviä käsikirjoja ja vuodesta 1930 teosta Traité de eriminalistique.

Rikostutkinnassa on ns. Locardin periaate eli "Jokaisesta kontaktista jää jälki".

Lähteet 

Kriminologit
Ranskalaiset lääkärit
Vuonna 1877 syntyneet
Kuolinvuosi puuttuu
Vaahteramäen Eemeli ja Iida

Vaahteramäen Eemeli ja Iida () on ruotsalainen lasten animaatioelokuva, joka ilmestyi vuonna 2013. Se perustuu kolmeen Astrid Lindgrenin kirjoittamaan Vaahteramäen Eemeli -tarinaan. Elokuvan juoni on lähellä alkuperäisiä tarinoita ja Lindgrenin omia äänitteitä käytetään kertojana. Kuvallinen ilmaisu perustuu Björn Bergin kirjoihin tekemiin piirroksiin. Elokuva sai ensi-iltansa 25. joulukuuta 2013.

Ääninäyttelijät 

Ruotsalaiset animaatioelokuvat
Vuoden 2013 ruotsalaiset elokuvat
Saara Röyhy

Sara (Saara) Röyhy (13. kesäkuuta 1852 Jaala – 21. syyskuuta 1934 Jaala) oli amerikansuomalainen kirjailija ja New Yorkin Uutisten toimittaja.

Elämäkerta
Röyhy kävi Joroisten Järvikylän meijerikoulun ja työskenteli sitten Otavan maanviljelyskoulun ja Järvikylän meijerikoulun opettajana. Vuodesta 1876 lähtien hän työskenteli karjanhoitajana ja vuodesta 1889 kauppiaana, kunnes siirtyi talonomistajaksi Antreaan. Röyhy muutti poliittisista syistä Yhdysvaltoihin vuonna 1900.

Röyhy työskenteli Yhdysvalloissa keittäjänä ja kierteli maan suomalaisasutuksissa Kalevan naisjärjestön puhujana ajaen naisasiaa ja raittiutta. Hän asui Brooklynissä New Yorkissa. Röyhy julkaisi omalla kustannuksellaan joukon romanttisia ajanvieteromaaneja, jotka saivat amerikansuomalaisten keskuudessa suuren suosion. Hän palasi Suomeen vuonna 1920.

Teoksia 
 Petetyn naisen kosto. Brooklyn: Sara Röyhy 1908.
 Kärsimysten kukka: tositapahtumiin perustuva romaani Suomen ylimyspiireistä. Tekijä 1911.
 Siveyden voima eli selostus kärsimysten kukkaan. Tekijä 1912.
 Murtunut nuoruus eli rikkaus voitti rakkauden. Brooklyn: Tekijä 1914.
 Muistelmia 1135 vuorokauden matkoilta. Brooklyn: Tekijä 1917.
 Nuoruuden unelma: romaani. Brooklyn: Tekijä 1917.
 Kawaluuden uhri. Julkaistu 1910-luvulla.

Lähteet

Viitteet

Amerikansuomalaiset henkilöt
Suomalaiset kirjailijat
Vuonna 1852 syntyneet
Vuonna 1934 kuolleet
Zimányin mitali

Zimányin mitali on teoreettisen raskasionifysiikan alalla jaettava mitali. Mitalin ohella palkittaville myönnetään 2000 Yhdysvaltain dollarin rahapalkinto. Zimányin mitali on arvostetuin ydinfysiikan alalla nuorelle tutkijalle myönnettävä palkinto.

Historia 

Zimányin mitali perustettiin unkarilaisen professori Jozsef Zimányin (1931–2006) muistoksi. Se perustettiin Zimányin perheen, Unkarin tiedeakatemian hiukkas- ja ydinfysiikan tutkimusinstituutin (KFKI Research Institute of Particle and Nuclear Physics; nyk. nimellä Wigner Research Center for Physics) ja Unkarin ydinfysiikan yhteisön tuella. Mitalin on suunnitellut unkarilainen kuvanveistäjä Imre Varga.

Palkinnon myöntäminen

Zimányin mitali myönnetään alle 40–vuotiaalle teoreettisen fysiikan tutkijalle, jolla on poikkeukselliset ansiot ja lupaava tulevaisuus suurienergiaisia raskasionitörmäyksiä koskevan fysiikan teorian kehittämisessä. Palkinnon saajan valitsee 16-jäseninen kansainvälinen valintakomitea.

Palkinnon saajat

Zimanyin mitalin ovat saaneet seuraavat tutkijat:

 2011: Tetsufumi Hirano (Tokion yliopisto (Sophia University), Japani)
 2012: Péter Petreczky (Brookhavenin kansallinen tutkimuslaboratorio, Yhdysvallat)
 2014: Tuomas Lappi (Jyväskylän yliopisto, Suomi)
 2015: Chihiro Sasaki (Wroclavin yliopisto, Puola)
 2017: Schenke Björn (Brookhavenin kansallinen tutkimuslaboratorio)
 2018: Hannah Petersen (Frankfurt Institute for Advanced Studies)
 2019: Aleksi Kurkela (CERN)

Palkinnon 2014 saanut suomalainen fyysikko Tuomas Lappi on tehnyt teoreettiseen fysiikkaan luettavaa ultrarelativististen raskasionitörmäysten teoreettista tutkimusta Jyväskylän yliopiston fysiikan laitoksella vuodesta 2013 lähtien. Vuonna 2015 palkittu Chihiro Sasaki puolestaan on tehnyt merkittävää tutkimustyötä auttamalla ymmärtämään kiraalien molekyylien dynamiikkaa sekä tekemällä vahvaan vuorovaikutukseen perustuvan yhdisteiden tutkimusta suurenergiaisten ionitörmäyskokeiden avulla.

Lähteet 

Fysiikan palkinnot
Aleksandr Petrovitš Karpinski

Aleksandr Petrovitš Karpinski (1847–1936) oli venäläinen geologi, joka tutki Uralin geologiaa, maansa vuorisuola- ja rautamalmiesiintymiä ja kivihiilikauden muinaisjäännöksiä. Vuosina 1877–1896 hän oli Pietarin vuoriopiston professori. Vuosina 1885–1903 hän johti maansa geologista tutkimusta, ja vuosina 1917–1936 hän toimi tiedeakatemian esimiehenä.

Lähteet 

Venäläiset geologit
Vuonna 1847 syntyneet
Vuonna 1936 kuolleet
Ylioppilaiden Sosialidemokraattinen Yhdistys

Ylioppilaiden Sosialidemokraattinen Yhdistys (YSY) oli maaliskuussa 1905 toimintansa aloittanut poliittinen yhdistys, jonka tarkoituksena oli tuoda nuoret ylioppilaat mukaan sosialidemokraattisen työväenliikkeen toimintaan. Sen perustaminen liittyi läheisesti aikakauden äänioikeusliikkeeseen

Salaseurana aloittaneen yhdistyksen perustivat Helsingin yliopiston Hämäläisen osakunnan opiskelijat Sulo ja Väinö Vuolijoki, Edward Gylling, Martti Kovero ja Otto Ville Kuusinen, jotka olivat vanhoja koulutovereita jo Jyväskylän lyseosta. Työväenaatteesta ja sosialismista he olivat innostuneet kotiseutujensa sosiaalisten ongelmien johdosta, joista merkittävin oli torpparien vaikea asema. YSY:n ensimmäinen puheenjohtaja oli Eero Haapalainen ja sen ydinryhmään kuuluivat lisäksi muun muassa Kullervo Manner ja Yrjö Sirola. Yhdistyksen jäseniä kutsuttiin yleisesti myös nimillä "nuorsosialistit" tai "marraskuun sosialistit". Jälkimmäisen nimityksen he saivat liityttyään SDP:hen marraskuussa 1905 päättyneen suurlakon jälkeen. Joulukuussa 1906 YSY oli Tampereella mukana perustamassa Suomen sosialidemokraattista nuorisoliittoa yhdessä Helsingin Nuorisoseuran ja neljäntoista SDP:n paikallisyhdistysten nuoriso-osaston kanssa.

Vuoden 1918 sisällissodan jälkeen YSY:n jäsenillä oli merkittävä rooli SDP:n toiminnan uudelleenorganisoinnissa. Sisällissodan jälkeisinä vuosina yhdistyksen johtohahmoja kuitenkin siirtyi SDP:stä vasemmalle syntyneisiin puolueisiin ja YSY:n toiminta hiipui vuoteen 1925 mennessä, jolloin sen jatkajaksi perustettiin Akateeminen Sosialistiseura.

Lähteet 

Suomen poliittinen historia
Suomen Sosialidemokraattinen Puolue
Suomalaiset sosialistiset nuorisojärjestöt
Poliittiset opiskelijajärjestöt
Andreas Almgren

Andreas Almgren (s. 12. kesäkuuta 1995) on ruotsalainen keskimatkojen ja kestävyysmatkojen juoksija. Hän voitti pronssia 800 metrillä alle 20-vuotiaiden maailmanmestaruuskilpailuissa 2014.

Saavutukset 
Almgrenin ensimmäinen Ruotsin mestaruus tuli 4 x 800 metrin viestistä vuonna 2012. Henkilökohtaisilla matkoilla Almgren on 800 metrillä voittanut Ruotsin mestaruuden vuosina 2014 ja 2015 ja hopeaa vuonna 2017. 1 500 metrin Ruotsin mestari hän on vuodelta 2017 ja matkan hopeamitalisti vuodelta 2020. 5 000 metrillä Almgren voitti Ruotsin mestaruuden vuosina 2021 ja 2022. Hallista hän on Ruotsin mestari 3 000 metrin matkalta vuosina 2020 ja 2022. 800 metriltä hän on saavuttanut hallista hopeaa 2018 ja pronssia 2013. Hän on menestynyt myös maastojuoksussa ja on Ruotsin mestari 3,6 km matkalta vuonna 2021.

Almgren sijoittui neljänneksi 800 metrillä Prahan EM-hallikilpailuissa 2015 ja 5 000 metrillä Münchenin EM-kilpailuissa 2022. Hän on kilpaillut aikuisten sarjoissa 800 metrin juoksussa EM-kisoissa (10. 2014) ja MM-kisoissa (28. 2015). Vuoden 2014 nuorten alle 20-vuotiaiden 800 metrin MM-pronssin Almgren juoksi Ruotsin alle 20-vuotiaiden ennätysajalla 1.45,65.

Ennätykset 
 800 metriä: 1.45,59 (25. kesäkuuta 2015, alle 23-vuotiaiden Ruotsin ennätys), sisällä 1.46,56 (19. helmikuuta 2015)
 1 500 metriä: 3.38,99 (16. elokuuta 2019)
 3 000 metriä: 7.39,44 (11. syyskuuta 2022, Ruotsin ennätys), sisällä 7.34,31 (17. helmikuuta 2022, Ruotsin ennätys)
 5 000 metriä: 13.01,70 (2. syyskuuta 2022, Ruotsin ennätys)

Lähteet 

Vuonna 1995 syntyneet
Ruotsalaiset keskimatkojen juoksijat
Ruotsalaiset kestävyysjuoksijat
Ruotsalaiset maastojuoksijat
Elävät henkilöt
Alfredo Morelos

Alfredo José Morelos Aviléz (s. 21. kesäkuuta 1996 Cereté) on kolumbialainen jalkapalloilija, joka edustaa Skotlannin Valioliigassa pelaavaa Rangersia. Vasenjalkainen Morelos on pelipaikaltaan hyökkääjä.

Seurajoukkueura 
Morelos on Independiente Medellínin kasvatti. Hän debytoi seuran paidassa kaudella 2014, jolloin hän pelasi Categoría Primera A -sarjassa yhden ottelun. Tammikuussa 2016 kolumbialainen jalkapallosivusto uutisoi Morelosin olevan hyvin lähellä lainasopimusta Veikkausliigan Helsingin Jalkapalloklubin kanssa. Helmikuussa Morelos siirtyikin lainasopimuksella HJK:hon. Hän teki debyyttinsä Veikkausliigassa huhtikuussa 2016 IFK Mariehamnia vastaan.

Morelos oli Veikkausliigan kaudella 2016 HJK:n paras maalintekijä ja hänet valittiin sarjan parhaaksi hyökkääjäksi. 7. joulukuuta 2016 HJK käytti Morelosin lainasopimuksen osto-option ja teki hänen kanssaan kolmen vuoden sopimuksen.

Mores siirtyi Skotlannin Valioliigassa pelaavaan Rangersiin kesäkuussa 2017.

Maajoukkueura 
Morelos on edustanut Kolumbiaa alle 20-vuotiaiden maajoukkuetasolla. Hän oli mukana vuoden 2015 ikäluokan Etelä-Amerikan-mestaruuskilpailuissa, joissa Kolumbia saavutti hopeaa.

Saavutukset 
Maajoukkuetasolla
 Etelä-Amerikan alle 20-vuotiaiden mestaruuskilpailut: hopeaa (2015)

Lähteet 

Kolumbialaiset jalkapalloilijat
Jalkapallon Suomen mestarit
Vuonna 1996 syntyneet
Elävät henkilöt
Kun kello lyö

Kun kello lyö   on vuonna 1971 valmistunut englantilainen toiminta- /seikkailuelokuva, joka sai Suomessa ensi-iltansa elokuussa 1971. Elokuva perustuu Alistair MacLeanin romaaniin When Eight Bells Toll, jonka suomenkielisen laitoksen Kun kello lyö julkaisi WSOY vuonna 1966 Timo Martinin suomennoksena.
Elokuvan on ohjannut Etienne Périer ja pääosissa ovat muun muassa Anthony Hopkins, Robert Morley ja Nathalie Delon.

Juoni 
Brittiläinen laivaston tiedustelupalvelun agentti Philip Calvert saa tehtäväkseen selvittää Skotlannin rannikolla kadonneen laivan olinpaikka. Laivan lastina oli miljoonien puntien arvosta kultaharkkoja, jotka varastettiin aivan Iso-Britannian hallituksen silmien alta. Calvert ja hänen parinsa Hunslett tekeytyvät meribiologeiksi ja huomaavat että Skotlannin ylämailla on tekeillä jotain hämärää. Epäilykset kohdistuvat kreikkalaiseen pohattaan, Sir Anthony Skourosiin, jonka jahti on ankkurissa alueella.

Rooleissa

Lähteet 

Brittiläiset seikkailuelokuvat
Vuoden 1971 brittiläiset elokuvat